PATVIRTINTA

Molėtų rajono savivaldybės tarybos

2023 m. gegužės d. sprendimu

Nr.

**MOLĖTŲ RAJONO SAVIVALDYBĖS PETICIJŲ KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Šie nuostatai reglamentuoja Molėtų rajono savivaldybės peticijų komisijos (toliau – Peticijų komisija) veiklą, kompetenciją bei darbo organizavimą.

2. Peticijų komisija yra Molėtų rajono savivaldybės tarybos sprendimu sudaryta komisija, kuri sprendžia kreipimosi pripažinimo peticija bei peticijų priėmimo nagrinėti klausimus, jas nagrinėja ir pateikia išvadas dėl peticijoje išdėstytų reikalavimų ir siūlymų tenkinimo.

3. Peticijų komisija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, šiais nuostatais bei kitais teisės aktais.

4. Peticijų komisija yra atsakinga ir atskaitinga Molėtų rajono savivaldybės tarybai.

5. Peticijų komisijos ūkinį ir materialinį aptarnavimą atlieka Molėtų rajono savivaldybės administracija.

**II SKYRIUS**

**KREIPIMOSI FORMA IR TURINYS**

6. Kreipimasis pateikiamas raštu arba elektroniniu būdu.

7. Kreipimesi turi būti nurodyta:

7.1. pareiškėjo vardas, pavardė, gyvenamoji vieta, asmens kodas;

7.2. institucija, kuriai paduodamas kreipimasis;

7.3. prašymas pripažinti kreipimąsi peticija, kreipimosi padavimo priežastys ir tikslai;

7.4. pareiškėjo reikalavimai ir siūlymai;

7.5. pareiškėjo atstovo vardas, pavardė, gyvenamoji vieta, asmens kodas ir, jeigu yra, telefono ir fakso numeriai.

8. Kiekvienas kreipimasis turi būti pareiškėjo pasirašytas. Tais atvejais, kai pareiškėjas dėl fizinių trūkumų pats negali pasirašyti, kreipimąsi už pareiškėją pasirašo kitas asmuo, nurodydamas savo vardą, pavardę, gyvenamąją vietą, asmens kodą. Kreipimasis, pateiktas elektroniniu būdu, privalo būti pasirašytas elektroniniu parašu.

9. Prie kreipimosi gali būti pridėti įvairūs dokumentai ar jų kopijos, siūlomo teisės akto projektas ir kita medžiaga.

10. Jeigu kreipimosi turinys nekonkretus ir nesuprantamas, peticijų komisijos sprendimu toks kreipimasis nenagrinėjamas ir apie tai ne vėliau kaip per 5 darbo dienas raštu pranešama pareiškėjui ar jo atstovui.

**III SKYRIUS**

**PETICIJŲ KOMISIJOS KOMPETENCIJA**

11. Peticijų komisija vadovaudamasi Lietuvos Respublikos peticijų įstatymu:

11.1. sprendžia, ar kreipimesi iškeltų reikalavimų ir pasiūlymų nagrinėjimas priklauso Molėtų rajono savivaldybės institucijų kompetencijai;

11.2. sprendžia kreipimosi pripažinimo peticija ir peticijos priėmimo nagrinėti klausimą;

11.3. nagrinėja peticijas;

11.4. teikia raštu savivaldybės tarybai išvadas dėl peticijose išdėstytų reikalavimų ir siūlymų tenkinimo;

11.5. skelbia peticijų nagrinėjimo vietą ir laiką vietos spaudoje ir savivaldybės interneto svetainėje, o atsižvelgdama į peticijos aktualumą atskiroms visuomenės dalims gali apie peticijos nagrinėjimo vietą ir laiką papildomai skelbti ir kitais būdais;

11.6. teikia pareiškėjams ar jų atstovams informaciją apie peticijų nagrinėjimo vietą ir laiką, priimtus sprendimus bei kitą Lietuvos Respublikos peticijų įstatyme nustatytą informaciją;

11.7. atlieka kitus veiksmus, reikalingus tinkamai vykdyti savo funkcijas.

12. Peticijų komisija turi teisę:

12.1. kreiptis į valstybės bei savivaldybės institucijas, įstaigas, organizacijas, mokslo bei studijų institucijas, švietimo įstaigas su prašymu pateikti išvadas ir kitokią reikiamą medžiagą;

12.2. kviesti į savo posėdžius valstybės bei savivaldybės institucijų, įstaigų, organizacijų (išskyrus teismų) atstovus iš anksto su jais suderintu laiku ir išklausyti jų informaciją;

12.3. gavusi ne vieną kreipimąsi dėl tų pačių reikalavimų ir siūlymų, turi teisę juos sujungti ir nagrinėti juos kaip vieną kreipimąsi;

12.4. tuo atveju, kai prieinama išvados tenkinti peticijoje išdėstytus reikalavimus ir siūlymus, gali būti parengiamas atitinkamo teisės akto projektas arba siūloma sudaryti komisiją ar darbo grupę teisės akto projektui parengti, arba siūloma pavesti savivaldybės administracijos direktoriui parengti teisės akto projektą;

12.5. pasitelkti specialistus (ekspertus).

13. Anoniminiai kreipimaisi nenagrinėjami.

**IV SKYRIUS**

**PETICIJŲ KOMISIJOS DARBO ORGANIZAVIMAS**

14. Peticijų komisijos sudėtį tvirtina Savivaldybės taryba Savivaldybės tarybos įgaliojimų laikui.

15. Peticijų komisijos nariais gali būti savivaldybės tarybos nariai, valstybės tarnautojai, darbuotojai, dirbantys pagal darbo sutartis, ekspertai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, visuomenės atstovai (Lietuvos Respublikoje įregistruotų viešųjų juridinių asmenų, išskyrus valstybės ar savivaldybės institucijas ar įstaigas, įgalioti atstovai), bendruomeninių organizacijų atstovai, kiti savivaldybės gyventojai. Peticijų komisijos nariai, kurie nėra savivaldybės tarybos nariai, komisijų posėdžių metu atleidžiami nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jiems darbo vietą ir už darbą Peticijų komisijoje jiems apmokant Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nustatyta tvarka.

16. Peticijų komisijos pirmininkas atstovauja komisijai ir vadovauja jos posėdžiams. Peticijų komisijos posėdyje nedalyvaujant komisijos pirmininkui, komisijos pirmininką pavaduoja posėdyje dalyvaujančių narių balsų dauguma išrinktas komisijos narys. Peticijų komisijos sekretoriaus pareigas atlieka savivaldybės administracijos direktoriaus paskirtas valstybės tarnautojas. Peticijų komisijos sekretorius nėra Peticijų komisijos narys.

17. Peticijų komisijos veiklos forma yra posėdžiai, kurie rengiami pagal poreikį – atsižvelgiant į pateiktą kreipimąsi ir jo nagrinėjimo terminus. Posėdžiai vyksta laikantis Lietuvos Respublikos vietos savivaldos įstatymo nuostatų, reglamentuojančių komisijų darbą ir posėdžio fiksavimą.

18. Peticijų komisijos posėdį šaukia Peticijų komisijos pirmininkas, atsižvelgdamas į Peticijų komisijos narių pasiūlymus bei gautų kreipimųsi kiekį ir terminus. Apie Peticijų komisijos posėdį komisijos nariams pranešama ne vėliau kaip prieš 5 kalendorines dienas, kartu jiems pateikiami numatomi nagrinėti kreipimaisi ir su jais susijusi medžiaga.

19. Peticijų komisija sprendžia klausimą dėl kreipimosi pripažinimo peticija, išsiaiškinusi, ar jame iškeltų reikalavimų ir siūlymų nagrinėjimas priklauso Peticijų komisijai. Jei kreipimasis yra pateiktas institucijai, kurios kompetencijai nepriklauso nagrinėti ir iškelti reikalavimus ir siūlymus, Peticijų komisija ne vėliau kaip per 4 darbo dienas nuo išsiaiškinimo, ar kreipimesi iškeltų reikalavimų ir siūlymų nagrinėjimas priklauso įregistravusios institucijos kompetencijai, dienos persiunčia kreipimąsi kompetentingai institucijai ir apie tai praneša pareiškėjui ar jo atstovui.

20. Jeigu kreipimasis yra nepasirašytas arba jame nenurodytas pareiškėjo vardas, pavardė, išskyrus atvejus, kai kreipimasis yra anoniminis, nustato terminą trūkumams pašalinti ir praneša apie tai pareiškėjui ar jo atstovui. Pareiškėjui arba jo atstovui per nustatytą terminą ištaisius trūkumus, Peticijų komisija ne vėliau kaip per 3 darbo dienas priima sprendimą peticiją nagrinėti. Apie peticijos nagrinėjimą pranešama ir paskelbiama Lietuvos Respublikos peticijų įstatymo nustatyta tvarka.

21. Kreipimosi pripažinimo peticija ir peticijų priėmimo nagrinėti klausimą Peticijų komisija išsprendžia ne vėliau kaip per 20 darbo dienų nuo kreipimosi įregistravimo dienos. Jei kreipimosi pripažinimo peticija ir peticijų priėmimo nagrinėti klausimui išspręsti reikalingi papildomi dokumentai ar išvados, terminas skaičiuojamas nuo paskutinio reikiamo dokumento gavimo dienos. Visos peticijos turi būti išnagrinėtos ne vėliau kaip per 90 kalendorinių dienų nuo sprendimo priimti peticiją nagrinėti priėmimo dienos.

22. Peticijų komisijos sprendimai apie peticijų nagrinėjimo vietą ir laiką Molėtų rajono savivaldybės interneto svetainėje paskelbiami likus ne mažiau kaip 5 kalendorinėms dienoms iki posėdžio.

23. Peticijų komisijos posėdžiai yra teisėti, jeigu juose dalyvauja ne mažiau kaip 3 komisijos nariai. Negalintis dalyvauti Peticijų komisijos narys iki posėdžio pradžios gali pateikti nuomonę raštu posėdžio darbotvarkėje numatytais klausimais. Sprendimai priimami posėdyje dalyvaujančių komisijos narių balsų dauguma. Balsams pasiskirsčius po lygiai, lemia komisijos pirmininko, o jo nesant – posėdžio pirmininko balsas.

24. Peticijų komisijos posėdyje turi teisę dalyvauti pareiškėjas arba jo atstovas, pasitelkti specialistai (ekspertai) bei komisijos kviesti asmenys. Pareiškėjas ar jo atstovas turi teisę išdėstyti savo reikalavimus (kiekvienam reikalavimui išdėstyti skiriama ne mažiau kaip 5 minutės), atsakyti į komisijos narių klausimus, išklausyti komisijos narių, kviestų asmenų nuomonę, specialistų (ekspertų) išvadas, pareikšti savo nuomonę, nagrinėjant peticiją dalyvauti diskusijose.

25. Priimant sprendimą, patalpoje, kurioje vyksta posėdis, gali būti tik Peticijų komisijos nariai ir posėdžio sekretorius.

26. Peticijų komisijos sprendimai, išvados ir pasiūlymai įforminami protokolu. Protokolą pasirašo komisijos pirmininkas ir posėdžio sekretorius. Prie protokolo pridedama komisijos nario, negalėjusio dalyvauti posėdyje, raštiška nuomonė.

27. Išnagrinėjus peticiją, apie priimtą sprendimą per 10 darbo dienų raštu pranešama pareiškėjui ar jo atstovui.

28. Peticijų komisijos sprendimai, išnagrinėjus peticiją, skelbiami Molėtų rajono savivaldybės interneto svetainėje.

**V SKYRIUS**

**BAIGIAMOSIOS NUOSTATOS**

29. Molėtų rajono savivaldybės tarybos sprendimai dėl peticijose išdėstytų reikalavimų ir siūlymų tenkinimo yra galutiniai ir neskundžiami.

30. Pareiškėjas, nesutinkantis su Peticijų komisijos ar savivaldybės tarybos sprendimu dėl peticijoje iškeltų reikalavimų ir siūlymų, turi teisę po vienerių metų nuo šių nuostatų 27 punkte numatyto pranešimo gavimo dienos Lietuvos Respublikos peticijų įstatymo nustatyta tvarka pakartotinai pateikti kreipimąsi Peticijų komisijai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_